
Storytelling az anyanyelvi tanórán

A történetek általi tudásátadás egyidős az emberiséggel. Bár a mai digitalizálódó világban, mely az oktatási szektort is érinti, ez az évezredeken keresztül hatékonyan alkalmazott módszer eltűnni látszik. Célom jelen dolgozatban az, hogy a szóbeliség több aspektusát – kommunikációs kompetencia (Sebestyén & Tomori, 2024), osztálytermi kommunikáció (Asztalos, 2020), narratív készség (Murányi, 2024), szóbeli számonkérés (Laczkó, 2015) –, körüljárva eljussak a storytelling módszerének pedagógiai gyakorlatáig. Ez a módszer ugyanis amellett, hogy életközeli a tanulók számára, rengeteg kedvező hatása lehet a tanulási-tanítási folyamatra (Hofman-Bergholm 2022).
Dolgozatomban a magyar közoktatás középiskolai korosztályával foglalkozó magyartanárait kérdeztem meg egy online kérdőívben a fentebb felsorolt kommunikációval kapcsolatos szempontokról. A 109 kitöltő nyilatkozott az anyanyelvi tantárgy kapcsán a Nemzeti alaptantervről meglévő tudásáról, a saját felelősségérzetéről a szóbeli fejlesztéssel kapcsolatban, a feleltetés során figyelembe vett értékelési szempontjairól, illetve az órákon alkalmazott módszertani sokszínűségéről is. Az online tanári kérdőív kérdéseire adott válaszokból jól látszik, hogy az elmélet és a gyakorlat a legtöbb vizsgált kommunikációs aspektus esetében eltér. A középiskolai magyartanárok többségében felelősségüknek érzik a tanulók szóbeli fejlesztését és azzal is tisztában vannak, hogy kimeneteli követelményként az oktatás alapdokumentumai is elvárást támasztanak e téren. Ugyanakkor a pedagógiai gyakorlatban számos akadály jelenik meg (például az alacsony óraszámok és a nagylétszámú csoportok), ezáltal megnehezítve a diákok szóbeli fejlesztését az anyanyelvi órán. Különösen negatív eredmények születtek a storytellinget módszerének alkalmazását illetően: a kitöltők több mint fele nem ismeri a módszert, s akik ismerik, azok közül is csak néhányan alkalmazzák rendszeresen.
Tekintve, hogy a dolgozat tágabb keretben vizsgálta a storytelling szerepét az anyanyelvi tantárgy estében, számos következtetést enged levonni. A dolgozat eredményei nagymértékben hozzájárulhatnak az anyanyelv-pedagógiai gyakorlatok kibővítéséhez, továbbá tanárjelöltek és gyakorló tanárok módszertani repertoárjának bővítéséhez. Azonban lényeges kiemelni, hogy jelen dolgozat mindössze kezdőlépésként szolgált további kutatásokhoz, melyek egy-egy felvázolt szempont mélyebb megértését teszik majd lehetővé.



